**คุยกับลูกวัยรุ่น**

 "จะไปไหนน่ะ จะกลับเมื่อไหร่ ไปกับใคร แม่รู้จักรึเปล่า"
"เพื่อนฝูงน่ะ เลือกคบที่ดีๆ มั่ง ไม่ใช่คบแต่ที่เลวๆ เอาแต่มั่วสุมกัน"
 คำพูดทำนองนี้ คุ้นๆ ใช่ไหมคะ ...ในบ้านที่มีลูกวัยรุ่นจะพูดกันมาก... แต่ก็ไม่เห็นวัยรุ่นเขาจะรู้เรื่อง ใส่ใจเชื่อฟัง  เทคนิคการพูดคุยกับลูกวัยรุ่นนั้นเป็นทั้งศาสตร์และศิลป์ คนที่เป็นพ่อแม่ทุกคนควรจะต้องรู้และยอมรับความจริง พยายามมองลูกวัยรุ่นในแบบที่เขาเป็นอยู่ แต่ขณะเดียวกันก็ต้องพยายามปรับเปลี่ยนความคิดของเขาให้เป็นไปในรูปแบบที่ผู้เป็นพ่อแม่อยากให้เป็น เท่าที่จะทำได้ อยากจะบอกว่า การสอนลูกวัยรุ่นนั้น พ่อแม่ต้องทำใจให้เหมือนกับเป็นเพื่อนวัยรุ่นด้วยกัน... ไม่ใช่พ่อแม่เก่งที่สุดในโลก รู้ทุกอย่างในโลกนี้ สอนอะไรเขาตอนนั้นไว้เขาจะจำได้และเชื่อฟัง
 พออายุ 5 ขวบ เขาก็จะคิดว่า พ่อแม่รู้เกือบทุกอย่างในโลกนี้ เพราะบางส่วนเขาเริ่มเรียนรู้ด้วยตนเองบ้างแล้วซึ่งแน่นอนว่าไม่เหมือนที่พ่อแม่รู้ เพราะเด็กๆ ย่อมจะมีความคิดของเขาเอง พวกเขาเป็นเด็กซึ่งไม่ใช่ผู้ใหญ่ตัวเล็กๆ ความคิดจึงไม่มีทางจะเหมือนผู้ใหญ่ไปทั้งหมด อายุ 8 ขวบ เริ่มคิดว่า...พ่อแม่รู้เป็นส่วนใหญ่อายุ 12 ขวบ แค่คิดว่าพ่อแม่รู้บ้างเหมือนกันนะ พวกเขาอายุ 15 ขวบ มักจะคิดว่า “พ่อแม่ไม่รู้อะไรเลย” เพราะสิ่งที่พ่อแม่พูดบอกเขา สอนเขา เป็นเรื่องที่เขาไม่อยากรู้ ไม่อยากได้ยิน และเมื่อเขาอายุ 20 ปี มักจะคิดว่า... พ่อแม่โง่เง่า และเขาต้องสอนพ่อแม่แล้ว...นั่นเป็นความจริงอย่างช่วยไม่ได้ที่พ่อแม่ต้องสู้รบกับลูกวัยรุ่นมาทุกยุคทุกสมัย ด้วยเหตุนี้หาก พ่อแม่อยากให้ลูกเป็นแบบไหนในวัยรุ่น ก็จะต้องสอนพวกเขามาตั้งแต่อนุบาล และถ้าจะให้ดี ต้องสอนให้พวกเขาเห็นความรักของพ่อแม่ที่มีต่อพวกเขาตั้งแต่เด็กๆ
  สิ่งที่พ่อแม่ทุกคนควรจะกระทำเมื่อลูกเข้าวัยรุ่นก็คือ บอกพวกเขาว่ามีอะไรให้ปรึกษาได้ และต้องรับฟังพวกเขาได้ในทุกเรื่องราว อย่างมีสติ และให้ความเห็นต่างๆ เพื่อผลประโยชน์ของพวกเขา พ่อแม่จะต้องทำตัวเป็นคนมีเหตุผล อดทน จำไว้เสมอๆ ว่า อย่าได้ทำให้เขารู้สึกว่าคุณกำลังสั่งเขาเด็ดขาด เพราะนอกจากจะไม่เชื่อแล้วเขาก็จะต่อต้านด้วย ควรพูดคุยด้วยอารมณ์ขัน และพยายามรับฟังความเห็นของเขา รวมทั้งหาโอกาสให้เขาออกความเห็นในเรื่องราวต่างๆ เป็นประจำ ฟังเขาให้มากและพยายามสอดแทรกข้อคิดเห็นต่างๆ ร่วมกัน แบบนี้เขาก็จะเคยชินและยินดีที่จะพูดจาด้วย...และเมื่อนั้นคุณก็จะเป็นต่อ

  [เรียบเรียงจากนิตยสาร : Life & Family, Kids & Family](http://www.momypedia.com/knowledge/teen)